A barlangok hazánkban 1961 óta természetvédelmi oltalom alatt állnak. A teljes körű védelmet, illetve a védettség csupán két méteres alsó mérethatárát az indokolja, hogy minden barlang a természet egyedi képződménye; egy újonnan felfedezett barlang tényleges kiterjedése, tudományos értéke és természetvédelmi jelentősége pedig rendszerint csak részletesebb vizsgálatokkal állapítható meg.

A természeti adottságokból következően hazánkban viszonylag magas azoknak a barlangoknak a száma, amelyek nem rendelkeztek közvetlen felszíni kapcsolattal, megnyílásuk a földfelszín mesterséges megbontásának eredményeként (a leggyakrabban bányászat vagy építkezés során) következik be. Az ilyen esetekben a barlang védelméhez fűződő érdek többnyire alapvető ellentétben áll a jogszerűen folytatott gazdasági tevékenység érdekeivel, mely érdekellentét legális feloldhatósága érdekében jogszabályaink 1982 óta lehetőséget adnak a barlang védettségének utólagos feloldására.

Egy barlang védettségének a feloldására abban az esetben kerülhet sor, ha tényleges kiterjedésének, tudományos értékének és természetvédelmi jelentőségének feltárására irányuló vizsgálatok lezárultak; azok eredményei alapján megállapítható, hogy az érintett barlang jelentős természeti értéket még az adott térség viszonylatában sem képvisel; ugyanakkor védelmének fenntartása a jelentőségéhez képest aránytalanul nagy korlátozással járna.

Mivel az érintett barlangok (Budakalász 4. sz. sziklahasadék; Budakalász 12. sz. sziklahasadék; Somlói úti-barlang) egyike sem tartalmaz ásványkiválásokat, morfológiai elemeket vagy más megőrzendő természeti értékeket, ezért természetvédelmi szempontból jelentéktelennek minősíthetők, így a védettségük feloldására sor kerülhetett. A védelem feloldása a hatályos jogszabályoknak megfelel és összhangban van az Alaptörvényben foglaltakkal, nem jár a védettségi szint csökkenésével.